CELEX: 52017PC0557
Language: lv
Date: 2017-10-02 00:00:00
Title: Ieteikums PADOMES LĒMUMS, ar ko Eiropas Komisijai atļauj risināt sarunas par nolīgumu ar Cariforum valstīm par ģeogrāfiskās izcelsmes norāžu aizsardzību, pamatojoties uz Cariforum valstu un Eiropas Savienības Ekonomisko partnerattiecību nolīguma 145. pantu

EIROPAS KOMISIJA
            Briselē, 2.10.2017
            COM(2017) 557 final
            Ieteikums
            PADOMES LĒMUMS,
            ar ko Eiropas Komisijai atļauj risināt sarunas par nolīgumu ar Cariforum valstīm par ģeogrāfiskās izcelsmes norāžu aizsardzību, pamatojoties uz Cariforum valstu un Eiropas Savienības Ekonomisko partnerattiecību nolīguma 145. pantu
            
               
         
         
            
               PASKAIDROJUMA RAKSTS
            
            
               
                  Cariforum valstu un Eiropas Savienības Ekonomisko partnerattiecību nolīguma (EPN) 2. nodaļas 2. iedaļas “Intelektuālais īpašums” 145. pantā
                     1
                   ir izklāstīts ģeogrāfiskās izcelsmes norāžu aizsardzības līmenis un aizsardzības noteikumi, kā arī citi parametri. Tomēr minētajā nolīgumā nav iekļauts aizsargāto ģeogrāfiskās izcelsmes norāžu saraksts. Tādēļ EPN 145. pantā ir iekļauta pārskatīšanas klauzula, saskaņā ar kuru pusēm jāpabeidz ģeogrāfiskās izcelsmes norāžu noteikumu izstrāde un jāizveido aizsargāto ģeogrāfiskās izcelsmes norāžu saraksts. 
               
            
            
               1.PRIEKŠLIKUMA KONTEKSTS
            
            
               •Priekšlikuma pamatojums un mērķi
            
            
               
                  Saskaņā ar Cariforum valstu un Eiropas Savienības Ekonomisko partnerattiecību nolīgumu pusēm jāpabeidz ģeogrāfiskās izcelsmes norāžu aizsardzības režīma izstrāde, tostarp jāsagatavo aizsargāto nosaukumu saraksts. Ekonomisko partnerattiecību nolīgumi atbilst Savienībā spēkā esošās kopējās tirdzniecības politikas noteikumiem. 
               
            
            
               •Saskanība ar spēkā esošajiem noteikumiem konkrētajā politikas jomā
            
            
               
                  Neattiecas.
               
            
            
               •Saskanība ar citām Savienības politikas jomām 
            
            
               
                  Neattiecas.
               
            
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
            
               •Juridiskais pamats
            
            
               
                  Pasākuma juridiskais pamats ir Līguma par Eiropas Savienības darbību (LESD) 218. pants.
               
            
            
               •Subsidiaritāte (neekskluzīvas kompetences gadījumā) 
            
            
               
                  Neattiecas. Saskaņā ar LESD 3. pantu kopējā tirdzniecības politika ietilpst ekskluzīvā Savienības kompetencē.
               
            
            
               •Proporcionalitāte
            
            
               
                  Ieteikums Padomes lēmumam būs atbilstošs noteikumiem, kuri jau izklāstīti Ekonomisko partnerattiecību nolīgumā. Būtisks papildinājums būs aizsargāto ģeogrāfiskās izcelsmes norāžu nosaukumu saraksts un sadarbības procedūru noteikumi. Tas ir minimums, kas vajadzīgs, lai izpildītu Ekonomisko partnerattiecību nolīgumā izklāstītās prasības.
               
            
            
               •Juridiskā instrumenta izvēle 
            
            
               
                  Izvēlētais juridiskais instruments – starptautisks nolīgums – ir vienīgais šim mērķim atbilstošais instruments.
               
            
            
               3.EX POST IZVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
         
         
            
               •Ex post izvērtējumi / spēkā esošo tiesību aktu atbilstības pārbaude
            
            
               
                  Neattiecas. 
               
            
            
            
               •Apspriešanās ar ieinteresētajām personām
            
            
               
                  Attiecīgā rīcībpolitika tika apspriesta ar dalībvalstīm un Eiropas Parlamentu, Padomes darba grupās un Eiropas Parlamenta attiecīgajā komitejā. Apspriešanās ar Cariforum valstīm un Eiropas Savienības ieinteresētajām personām notika Cariforum un ES EPN konsultatīvajā komitejā, semināros un citos ar ģeogrāfiskās izcelsmes norādēm saistītos pasākumos (izstādēs, ražotāju grupu sanāksmēs u. c.).
               
            
            
               •Ekspertu atzinumu pieprasīšana un izmantošana
            
            
               Neattiecas. 
            
            
               •Ietekmes novērtējums
            
            
               
                  Šai iniciatīvai netiks veikts ietekmes novērtējums, jo citu alternatīvu rīcībpolitikas variantu nav.
               
            
            
               •Normatīvā atbilstība un vienkāršošana
            
            
               
                  Neattiecas. 
               
            
            
               •Pamattiesības
            
            
               
                  ES Pamattiesību hartas 17. panta 2. punkts paredz intelektuālā īpašuma aizsardzību, un šis nolīgums to sekmēs.
               
            
            
               4.IETEKME UZ BUDŽETU
            
            
               
                  Ietekme uz budžetu nav paredzama.
               
            
            
               5.CITI ELEMENTI
            
            
               •Īstenošanas plāni un uzraudzības, izvērtēšanas un ziņošanas kārtība
            
            
               
                  Nolīgums tiks īstenots spēkā esošā EPN ietvaros, izmantojot tajā jau paredzēto komiteju un procedūras, kas tiks sīkāk izstrādātas nolīgumā.
               
            
            
               •Paskaidrojoši dokumenti (sarunu norādēm)
            
            
               Neattiecas. 
            
         
         
            
               •Konkrēto priekšlikuma noteikumu detalizēts skaidrojums
            
            
               
                  Pret ģeogrāfiskās izcelsmes norāžu ļaunprātīgu izmantošanu un viltošanu Cariforum valstīs tiks aizsargātas 180 Savienības ģeogrāfiskās izcelsmes norādes, bet Savienībā – līdz pat 30 Cariforum valstu ģeogrāfiskās izcelsmes norādes. Lai nodrošinātu jaunu ģeogrāfiskās izcelsmes norāžu savstarpēju aizsardzību, nolīgums paredzēs aizsargāto ģeogrāfiskās izcelsmes norāžu sarakstu regulāri atjaunināt.
               
               
            
            
               Ieteikums
            
            
               PADOMES LĒMUMS,
            
            
               ar ko Eiropas Komisijai atļauj risināt sarunas par nolīgumu ar Cariforum valstīm par ģeogrāfiskās izcelsmes norāžu aizsardzību, pamatojoties uz Cariforum valstu un Eiropas Savienības Ekonomisko partnerattiecību nolīguma 145. pantu
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību un jo īpaši tā 218. panta 2. un 4. punktu, 
            
            
               ņemot vērā Eiropas Komisijas ieteikumu,
            
            
               tā kā:
            
            
               (1)Saskaņā ar Cariforum valstu un Eiropas Savienības Ekonomisko partnerattiecību nolīguma 145. pantu pusēm jāizveido aizsargātu ģeogrāfiskās izcelsmes norāžu saraksts, kā arī sīkāk jāprecizē režīms, kas minētajā nolīgumā paredzēts šādu norāžu aizsardzībai.
            
            
               (2)Lai to panāktu un lai pilnībā ievērotu Cariforum valstu un Eiropas Savienības Ekonomisko partnerattiecību nolīguma 145. pantu, Komisijai jārisina sarunas ar Cariforum valstīm,
            
            
               IR PIEŅĒMUSI ŠO LĒMUMU.
            
            
               1. pants
            
            
               Ar šo Eiropas Komisijai tiek atļauts risināt sarunas ar Cariforum valstīm par nolīgumu par ģeogrāfiskās izcelsmes norāžu aizsardzību, pamatojoties uz Cariforum valstu un Eiropas Savienības Ekonomisko partnerattiecību nolīguma 145. pantu, tostarp izveidot aizsargātu ģeogrāfiskās izcelsmes norāžu sarakstu, atbilstoši pielikumā izklāstītajām sarunu norādēm.
            
            
               2. pants
            
            
               Šis lēmums stājas spēkā tā pieņemšanas dienā. 
            
            
               Briselē,
            
            
               
                     Padomes vārdā ─
               
               
                     priekšsēdētājs
               
            
         
         
            
                  
                     (1)
                  Ekonomisko partnerattiecību nolīgums starp Cariforum valstīm, no vienas puses, un Eiropas Kopienu un tās dalībvalstīm, no otras puses, OV L 289, 30.10.2008., 3. lpp.
               
            
      
    ---documentbreak--- 
      
         
               EIROPAS KOMISIJA
            Briselē, 2.10.2017
            COM(2017) 557 final
            PIELIKUMS
            dokumentam
            Ieteikums Padomes lēmumam,
            ar ko Eiropas Komisijai atļauj risināt sarunas par nolīgumu ar Cariforum valstīm par ģeogrāfiskās izcelsmes norāžu aizsardzību, pamatojoties uz Cariforum valstu un Eiropas Savienības Ekonomisko partnerattiecību nolīguma 145. pantu
            
               
         
         
            
               PIELIKUMS
            
            
            
               Sarunu norādes nolīgumam starp Eiropas Savienību un Cariforum valstīm par ģeogrāfiskās izcelsmes norādēm 
            
            
            
               1.Komisija drīkst sākt sarunas ar Cariforum valstīm ar mērķi noslēgt tādu līdzsvarotu nolīgumu par ģeogrāfiskās izcelsmes norāžu aizsardzību, kas aizsargātu Eiropas Savienības intereses un ņemtu vērā Cariforum valstīm noteikto jaunattīstības valsts statusu.
            
            
               2.Sarunu priekšmets ir lauksaimniecības un zivsaimniecības produktu, pārtikas produktu, vīnu, stipro un citu alkoholisko dzērienu ģeogrāfiskās izcelsmes norāžu aizsardzība nolīguma pušu attiecīgajās teritorijās.
            
            
               3.Šīs sarunu norādes neattiecas uz produktiem, kuri nav lauksaimniecības produkti.
            
            
               4.Komisija minētās sarunas risina, pamatojoties uz šīm sarunu norādēm un jo īpaši ņemot vērā Līgumā par Eiropas Savienības darbību izklāstītos mehānismus un principus un no Pasaules Tirdzniecības organizācijas noteikumiem izrietošās saistības.